Advokaat dood: Polisieman word ondersoekAddelaid Ferreira Watt (Foto: Facebook) ’n Polisiebeampte het die noodlottige skoot in die hof afgevuur wat Maandag tot adv. Addelaid Ferreira Watt se dood gelei het. Die onafhanklike polisieondersoekdirektoraat (Opod) het gesê hy dra kennis van die skietvoorval in die Umzimkhulu-hof naby Pietermaritzburg, waar ’n polisiebeampte per ongeluk ’n senior staatsadvokaat geskiet het. Die direktoraat ondersoek die voorval, het Sontaga Seisa, woordvoerder van Opod, gesê. Volgens ŉ verklaring deur die KwaZulu-Natalse polisie het ŉ vuurwapen wat as bewysstuk in ŉ saak van huisroof ingehandig is, per ongeluk Maandag in die hof afgegaan. Die skoot het Watt in haar linkerheup getref en sy is net na 15:00 per ambulans na ŉ hospitaal geneem. Sy het later in die hospitaal aan haar wonde beswyk. Die Nasionale Vervolgingsgesag (NVG) het intussen in ’n verklaring gesê Ferreira Watt het ten tyde van haar dood 27 jaar se ervaring as senior staatsadvokaat gehad. Luidens die verklaring is daar tans ’n hangende kriminele ondersoek na die omstandighede rondom die afvuur van die vuurwapen in die hof. “Vanweë die ondersoeke in die saak is ons nie in dié stadium in staat om verdere inligting oor die voorval te verskaf nie. Die personeel in KwaZulu-Natal treur oor die heengaan van ŉ vriendin en kollega.” Die polisie sê hy ondersoek ’n saak van strafbare manslag.